text: [{"text_idx": "#000003", "text": "690: Ji\u2019a Rajab keessa soomanni ajajame jiraa?"}, {"text_idx": "#000005", "text": "Jiini Rajab ji\u2019oota Rabbiin kabajamtoota jedhe keessaa isa tokko. Qur\u2019aana keessatti Suuraa tawbaa Suuraa 9ffaa aayaa 36 irratti akkana jedha;"}, {"text_idx": "#000006", "text": "Dhugumatti, (waggaa tokko keessatti) lakkoofsi baatii Rabbiin biratti ji\u2019a kudha lama ta\u2019a, akkasuma Rabbiin Guyyaa samii fi dachii uume sanatti murteesse; isaan keessaa afur kabajamoodha (1ffaa, 7ffaa, 11ffaa fi 12ffaa). Sun diinaa Rabbii qajeelaadha. Baatiiwwan san keessa lubbuu teessan hin miidhinaa."}, {"text_idx": "#000009", "text": "Ji\u2019oonni kunniin afran sababaa lamaaf ji\u2019oota kabajaa ykn qulqulluu jedhaman. Inni duraa Ji\u2019a san keessa lolli dhoorkaa godhamuu isaati. Yoo diinni lola namarratti labse malee ji\u2019oota kana keessa diinaanis hin lolan. Sababaan lammataa ammoo baatii hunda keessa badii dalaguun dhoorkaa ta\u2019ee osoo hin jiruu, baatii kanniin keessatti cubbuu dalaguun irra hamatti lakkaawama. Aayaan Qur\u2019aanaa suuraa tawbaa suuraa 9ffaa aayaa 36 irra jiru irrattis Rabbi nu dhoorkee jira."}, {"text_idx": "#000011", "text": "Cubbuu dalaguun ji\u2019oota biroo keessattillee dhoorkaadha. Ji\u2019oota kanniin afran keessatti ammoo haalaan dhoorkama."}, {"text_idx": "#000013", "text": "Ji\u2019a Rajab keessa soomanuudhaan wal qabatee hadiisni sahiihaa soomatti ykn ammoo ibaadaa biraatitti addatti kan nama qajeelchu hin jiru. Ji\u2019a san irraa guyyaa hagana ykn ammoo guyyoota kanniin soomanaa jedhamee wanti kaayame hin jiru. Namoonni tokko tokko ji\u2019a Rajab keessaa guyyoonni soomanuun jaalatamu ni jiru jedhanii kan haasayanis bu\u2019uura hin qabu. Kanaaf ammoo hadiisa tokko akka ragaatti dhiheeffatan."}, {"text_idx": "#000014", "text": "Hadiisa ergamaa Rabbiiti jedhamee kan Abu Daawud keessatti gabaafamee fi \u201cJi\u2019oota kabajamoo keessaa guyyoota garii soomani garii dhiisi\u201d kan jedhu hadiisa bu\u2019uura qabuu miti. Sheikh Nasruddiin Al Baanii hadiisa Kanaa da\u2019iif jedheera."}, {"text_idx": "#000015", "text": "Hadiisni kun ji\u2019oota kabajaa keessatti soomanuun jaalatamaa akka ta\u2019e garsiisa. Osoo hadiisni kun Sahiihayyuu ta\u2019ee, ji\u2019oota kabajamoo hunda keessaa guyyaa garii soomanuun rakkoo hin qabu. Garuu Rajabiin qofa addatti baasanii soomanuun sirrii miti."}, {"text_idx": "#000016", "text": "Sheikhal Islaam ibn Tayamiyyaah (Rabbi rahmata isaaf haa godhu) akkana jedhe,"}, {"text_idx": "#000017", "text": "\u201cJi\u2019a Rajab addatti fooyanii soomanuun wal qabatee hadiisonni himaman hundi kan bu\u2019uura qabanii miti. Inumaa hedduun isaanii hadiisota kijibaati. Kanaaf jecha hayyoonni islaamaa hadiisota kanniin ragaa hin godhatan. Osoo hadiisa da\u2019iifaa ta\u2019anii silaa waan tokko. Hadiisonni hundi mawduu\u2019a ykn kan uumamaniidha. Ragaadhaan Nabi Muhammad SAW ji\u2019oota kabajaa keessatti soomanuu isaanii kan akeeku ni jira. Kunis ta\u2019u ji\u2019oota kabajaa hunda walitti qabata malee, ji\u2019a Rajab qofaa miti.\u201d"}, {"text_idx": "#000018", "text": "Ibn Qayyim (Rabbi rahmata isaaf haa godhuu) akkana jedhe;"}, {"text_idx": "#000019", "text": "\u201cHadiisonni ji\u2019a Rajab keessa soomanuu fi halkan isii dhaabbachuu irraa dubbatan hundi hadiisa sobaati\u201d (Al Manaar Al Muniif fuula 96)"}, {"text_idx": "#000021", "text": "Hadiisni sahiihaa akka ragaatti lakkaa\u2019amu kan waa\u2019ee ol\u2019aantummaa ji\u2019a Rajab dubbatu, ykn kan soomana ji\u2019a kana guutuu ykn cinaa isaa soomanuu dubbatu, ykn halkan isii salaataan dabarsuu irraa dubbatu hin jiru."}, {"text_idx": "#000023", "text": "\u201cji\u2019a Rajab keessa soomanuun ji\u2019a biraa keessa soomanuurraa wanti adda isa taasisu hin jiru. Inni ji\u2019a kabajaa ta\u2019uu qofaan ji\u2019oota biraa caaluu danda\u2019a. Waa\u2019ee Soomana ji\u2019a kanaatiin wal qabatee gabaasni sahiihaa tokkolleen hin jiru. Ammoo wanti akka ragaatitti himame hundi isaatuu kan ragaa ta\u2019uudhaaf maluu miti."}, {"text_idx": "#000024", "text": "Rajab guyyaa 27ff soomanuun faaydaa qabaa?"}, {"text_idx": "#000025", "text": "Ibn Useeymiin (Rabbi rahmata isaaf haa godhuu) waa\u2019ee ji\u2019a Rajab guyyaa 27ffaa soomanuu fi halkan isaa ammoo salaataan dabarsuu irraa gaafatamee akkana jechuun deebise, \u201cRajab guyyaa 27ffaa soomanuu fi halkan isaa ammoo salaataan dabarsuun bida\u2019aadha. Bid\u2019aan hundi kan jallinaati.\u201d (Majmuu\u2019 fataawaa ibn Useeymiin)"}, {"text_idx": "#000029", "text": "Nuuralhudaan Miidiyaa Tajaajila hawaasa Muslimaatiif dhaabbate. wanti irratti xiyyeeffatee dalagu diin Islaamaa barsiisuudha. miidiyaa kanarraan Ulamaa\u2019ileen Islaamaa gurguddoon heddu diin barsiisutti jiru. keessumattuu karaa saatalaayitiitiin tajaajilli hawaasa biyya keessa jiru dhaqqabu qooda guddaa qaba. Websaayitiin kunis namoota biyya alaa jiran tajaajiluuf qophaaye. namoonni Nuuralhudaa qunnamuu barbaaddan irratti nuuf barreessaa."}]